મીરા (સની લીઓની) લંડન-બેઝ્ડ સુપરમૉડલ છે. એક ફોટોશૂટ માટે મીરાએ ઇન્ડિયામાં રાજસ્થાન આવવું પડે છે. રાજસ્થાન આવ્યા પછી તેને આ જગ્યા બહુ જાણીતી લાગે છે, પણ તેને સમજાતું નથી કે આ બધું શું થઈ રહ્યું છે, પણ એ દરમ્યાન તેની સામે પોતાનો બે સદી જૂનો ભૂતકાળ ખૂલે છે. મીરા અગાઉના જન્મમાં રાજસ્થાનમાં જન્મેલી લીલા (સની લીઓની) હતી. ભૈરવ નામના એક શિલ્પકારને મૂર્તિ બનાવવા માટે પ્રેરણા જોઈતી હતી. ભૈરવ એક દિવસ અચાનક જ લીલાને જોઈ જાય છે અને તે લીલાની મૂર્તિ બનાવે છે, પણ આ મૂર્તિ પછી બીજું કોઈ મૂર્તિ બનાવી ન શકે એ માટે તે લીલા અને તેના પ્રેમીને મારી નાખે છે. અધૂરી પ્રેમકહાનીને પૂરી કરવા માટે લીલાનો આત્મા આ જન્મે મીરા બનીને ફરી પાછો આવે છે. મીરાની જેવી જ હાલત કરણ (જય ભાનુશાલી)ની છે. રાજસ્થાન આવેલા કરણને અજબગજબનાં સપનાં આવે છે અને તે સપનામાં લીલાનું નામ બક્યા કરે છે. જય આ લીલાને શોધવા નીકળે છે ત્યારે આજના સમયની મીરા તેને મળે છે અને એ પછી બન્નેનો સંઘર્ષ શરૂ થાય છે.